從軍行
作者：姚合
朝代：唐

paragraphs: 濫得進士名，才用苦不長。
性癖藝亦獨，十年作詩章。
六義雖粗成，名字猶未揚。
將軍俯招引，遣脫儒衣裳。
常恐虛受恩，不慣把刀鎗。
又無遠籌略，坐使虜滅亡。
昨來發兵師，各各赴戰場。
顧我同老弱，不得隨戎行。
丈夫生世間，職分貴所當。
從軍不出門，豈異病在牀。
誰不戀其家，其家無風霜。
鷹鶻念搏擊，豈貴食滿腸。